b'\n_START_ARTICLE_\nGabonas\n_START_SECTION_\nIstorija\n_START_PARAGRAPH_\nPirmieji gyventojai \xc5\xa1alies teritorijoje buvo pigm\xc4\x97jai. V\xc4\x97liau j\xc5\xb3 viet\xc4\x85 u\xc5\xbe\xc4\x97m\xc4\x97 bantu kalbomis kalban\xc4\x8dios tautos. Gabonas, kaip ir Kongo Respublikos bei Kongo Demokratin\xc4\x97s Respublikos \xc5\xa1iaur\xc4\x97 bei Kamer\xc5\xabno piet\xc5\xabs patenka \xc4\xaf dr\xc4\x97gn\xc5\xb3j\xc5\xb3 atogr\xc4\x85\xc5\xbe\xc5\xb3 mi\xc5\xa1k\xc5\xb3 (Kongo d\xc5\xbeiungli\xc5\xb3). Nepalankios gamtos s\xc4\x85lygos neleido \xc4\x8dia susiformuoti auk\xc5\xa1tesnei vietinei kult\xc5\xabrai, kaip kad atsitiko pietuose (Kongo civilizacija) ar \xc5\xa1iaur\xc4\x97je (Benino civilizacija)._NEWLINE_XV a. \xc5\xa1ioje teritorijoje lank\xc4\x97si pirmieji europie\xc4\x8diai. Portugalams Komo up\xc4\x97s i\xc5\xa1tak\xc5\xb3 forma primin\xc4\x97 apsiaust\xc4\x85 su kapi\xc5\xa1onu (portugali\xc5\xa1kai gabao), i\xc5\xa1 ko ilgainiui ir i\xc5\xa1sirutuliojo \xc5\xa1alies pavadinimas - Gabonas. Nuo XVI a. pakrant\xc4\x97se klest\xc4\x97jo verg\xc5\xb3 prekyba._NEWLINE_XIX a. Pranc\xc5\xabz\xc5\xb3 keliautojas Pierre Savorgnan de Brazza sureng\xc4\x97 pirm\xc4\x85j\xc4\x85 ekspedicij\xc4\x85 \xc4\xaf Gabono-Kongo teritorij\xc4\x85 1875 m. Po de\xc5\xa1imties met\xc5\xb3 Pranc\xc5\xabzija oficialiai okupavo vis\xc4\x85 kra\xc5\xa1t\xc4\x85. Tuo metu \xc4\x8dia dar gyveno kelios bantu tautos._NEWLINE_1910 m. Gabono teritorija buvo viena i\xc5\xa1 keturi\xc5\xb3 Pranc\xc5\xabz\xc5\xb3 Ekvatorin\xc4\x97s Afrikos dali\xc5\xb3 (kartu su Kongu, Centrine Afrikos Respublika ir \xc4\x8cadu). 1960 m. rugpj\xc5\xab\xc4\x8dio 17 d. visos teritorijos tapo nepriklausomos._NEWLINE_1961 m. pirmuoju \xc5\xa1alies prezidentu tapo L\xc3\xa9on M\'ba, o dabartinis \xc5\xa1alies prezidentas Omaras Bongo tapo viceprezidentu. 1967 m. mirus pirmajam prezidentui j\xc4\xaf pakeit\xc4\x97 Bongo ir iki \xc5\xa1iol valdo \xc5\xa1al\xc4\xaf.\n_START_SECTION_\nEkonomika\n_START_PARAGRAPH_\nDauguma Gabono gyventoj\xc5\xb3 dirba \xc5\xbeem\xc4\x97s \xc5\xabkyje. Auginami manijokai, plantanai, cukranendr\xc4\x97s. Kakava, kava, palmi\xc5\xb3 produktai auginami eksportui._NEWLINE_Nuo 1970 m. Gabono ekonomika r\xc4\x97m\xc4\x97si naftos pramone. Gabono ekonomika priklauso nuo nepastovi\xc5\xb3 naftos kain\xc5\xb3, ir turi tvarkytis su ma\xc5\xbe\xc4\x97jan\xc4\x8diais jos rezervais. Mi\xc5\xa1ko produktai ir mangano kasyba taip pat yra svarb\xc5\xabs \xc5\xa1alies ekonomikai. Taip pat kasama urano r\xc5\xabda, auksas, gele\xc5\xbeis. Gabono gamintojai ver\xc4\x8diasi naftos perdirbimu, maisto ir alkoholini\xc5\xb3 g\xc4\x97rim\xc5\xb3, medienos ir faneros, cemento, tekstil\xc4\x97s gamyba._NEWLINE_Gabonas eksportuoja \xc5\xbealiavin\xc4\x99 naft\xc4\x85, mi\xc5\xa1ko produktus, mangano ir urano r\xc5\xabdas, kakav\xc4\x85. Importuojami maisto produktai, chemikalai, naftos produktai, statybin\xc4\x97s med\xc5\xbeiagos, \xc4\xafvair\xc5\xabs \xc4\xafrengimai. Pagrindiniai \xc5\xa1alies main\xc5\xb3 partneriai yra Pranc\xc5\xabzija, JAV, Dramblio Kaulo Krantas, Japonija.\n_START_SECTION_\nDemografija\n_START_PARAGRAPH_\nGabone gyvena beveik 1,5 milijono gyventoj\xc5\xb3. Dauguma j\xc5\xb3 yra kil\xc4\x99 i\xc5\xa1 Bantu etnin\xc4\x97s grup\xc4\x97s, ta\xc4\x8diau \xc5\xa1alyje dar yra apie 40 kit\xc5\xb3 grupi\xc5\xb3 su skirtingomis kalbomis ir kult\xc5\xabromis. Dar iki \xc5\xa1iol Pranc\xc5\xabzija daro didel\xc4\x99 \xc4\xaftak\xc4\x85 \xc5\xa1aliai, tad nieko nuostabaus, kad apie 80\xc2\xa0% \xc5\xa1alies gyventoj\xc5\xb3 moka kalb\xc4\x97ti pranc\xc5\xabzi\xc5\xa1kai. Pranc\xc5\xabz\xc5\xb3 \xc5\xa1alyje gyvena apie 10 000, o pati Pranc\xc5\xabzija yra viena pagrindini\xc5\xb3 kult\xc5\xabros ir verslo partneri\xc5\xb3.\n_START_SECTION_\nKult\xc5\xabra\n_START_PARAGRAPH_\nGabono muzika pasaulyje yra \xc5\xbeinoma ma\xc5\xbeiau, nei toki\xc5\xb3 \xc5\xa1ali\xc5\xb3 kaip Kongas ar Kamer\xc5\xabnas. \xc5\xa0alis turi savit\xc4\x85 folkloro stili\xc5\xb3, ta\xc4\x8diau Gabone populiar\xc5\xabs ir kiti pasauliniai muzikos stiliai, kaip rumba, hip-hopas, rokas ir pan._NEWLINE_Gabone labai populiaru \xc4\xafvairiomis progomis d\xc4\x97v\xc4\x97ti kaukes, pvz., vestuv\xc4\x97s, gimdymai, laidotuv\xc4\x97s._NEWLINE_\xc5\xa0al\xc4\xaf i\xc5\xa1reklamavo populiarus JAV realyb\xc4\x97s projektas "I\xc5\xa1likimas" savo 17-tame sezone.'